За никого не е тайна, че пътните произшествия се увеличават при лоша видимост и не само в тъмната част на денонощието. Лоша видимост има и при неблагоприятни метеорологични условия като мъгла, сумрак, сняг, дъждовно или облачно време. Това най-често се случва през есента и зимата и затова по цял свят е прието използването на дневни светлини.
Основната функция на тези светлини е да се забележи автомобила в неблагоприятните метеорологични условия. Първите страни, където се използват дневните светлини са скандинавските. По разбираеми причини при тях дори през деня видимостта на пътя често е лоша. След провеждането на множество експерименти е доказано, че DRL снижават многократно количеството на пътните произшествия по причина на видимостта.